แบงก์โดดรับสาขาเซเว่นฯ ไม่ช้าปล่อยกู้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ธนาคารพาณิชย์เตรียมขยายบริการรับฝากเงินไปสู่ร้านสะดวกซื้อ อนาคตปล่อยกู้
นายธวัชชัย ยงกิตติคุณ เลขาธิการสมาคมธนาคารไทย เปิดเผยว่า ธนาคารพาณิชย์ต่างเห็นด้วยในหลักการของธนาคารแห่งประเทศไทย (ธปท.) ที่มีนโยบายจะขยายบริการของธนาคารต่างๆ เกี่ยวกับการรับฝากเงิน ปล่อยกู้ไปที่ร้านสะดวกซื้อเซเว่นอีเลฟเว่น หรือไปรษณีย์ เพื่อเข้าถึงประชาชนระดับล่าง หรือที่ห่างไกลมากขึ้น แต่ยังต้องมีการหารือในรายละเอียด รวมทั้งข้อตกลงต่างๆ อีกครั้ง
“ผมเชื่อว่าหากบริการดังกล่าวสามารถทำได้อย่างเป็นรูปธรรม ทุกฝ่ายย่อมได้ประโยชน์จากบริการนี้ และอาจขยายบริการเกี่ยวกับการกู้ยืมเงินในร้านสะดวกซื้อในอนาคตด้วย แต่จะต้องมีการฝึกอบรมพนักงานให้พร้อมต่อการให้บริการดังกล่าว” นายธวัชชัย กล่าว
นายธวัชชัย กล่าวว่า หากบริการรับฝากเงินผ่านร้านสะดวกซื้อประสบผลสำเร็จอาจมีการขยายบริการไปสู่ที่ทำการไปรษณีย์ เพื่อให้ประชาชนได้รับความสะดวกมากขึ้นในอนาคตด้วย
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า สิ่งที่ ธปท.ออกประกาศเป็นเรื่องที่ดีมาก แต่การจะทำก็ยังไม่ใช่เรื่องที่ทำได้ทันที ต้องดูเรื่องการเชื่อมโยงระบบระหว่างธนาคาร และต้องทำให้ลูกค้าได้รับความสะดวก และได้ประโยชน์เหมือนเดิม ไม่ใช่มาติดต่อที่อื่นแล้วได้แค่กระดาษกลับมา